ΓΡΑΠΤΗ ΕΡΩΤΗΣΗ E-0149/99

υποβολή: Joaquín Sisó Cruellas (PPE) προς την Επιτροπή

(11 Φεβρουαρίου 1999)

Θέμα: 1999, Διεθνές Έτος των Ηλικιωμένων

Το 1999 είναι το Διεθνές Έτος των Ηλικιωμένων με ένα ενιαίο θέμα που είναι "προς μια κοινωνία για όλες τις ηλικίες" και τέσσερα θεματικά πλαίσια που όρισε ο Οργανισμός Ηνωμένων Εθνών: την κατάσταση των ηλικιωμένων, την εξέλιξή τους, τις διεθνείς σχέσεις και τις διασυνδέσεις ανάμεσα στην ανάπτυξη και γήρανση. Με τούτο θέλουμε να επισημάνουμε ότι "Η κοινωνία για όλους" βασίζεται στο σεβασμό των ανθρωπίνων δικαιωμάων και των θεμελιωδών ελευθεριών, την πολιτισμική και θρησκευτική ποικιλομορφία, την κοινωνική δικαιοσύνη, τη δημοκρατική συμμετοχή και το κράτος δικαίου.

Πώς σκοπεύει η Ένωση να μετάσχει στον εορτασμό του Διεθνούς Έτους των Ηλικιωμένων;

Λαμβάνοντας υπόψη ότι ο ερωτών βουλευτής προέρχεται από την αυτόνομη κοινότητα με τον μεγαλύτερο αριθμό ηλικιωμένων της Ισπανίας, την Αραγωνία (με 26,7 % του πληθυσμού που υπερβαίνει τα 60 έτη), και δεδομένου ότι γνωρίζει εκ του σύνεγγυς το πρόβλημα της ένταξης των ηλικιωμένων ατόμων στην κοινωνία, θα ήθελε να γνωρίζει εάν υπάρχει ένα κοινοτικό πρόγραμμα που χρηματοδοτεί σε κάποιο βαθμό τις διάφορες δράσεις που θα διεξαχθούν επ' ευκαιρία αυτής της επετείου και, εάν ναι, ερωτά την Επιτροπή να του αποστείλει τις αναγκαίες πληροφορίες προκειμένου να μπορέσει να έχει πρόσβαση σε αυτές τις ενισχύσεις.

Απάντηση του κ. Flynn εξ ονόματος της Επιτροπής

(11 Μαρτίου 1999)

Η κύρια συμβολή της Επιτροπής στο διεθνές έτος των Ηνωμένων Εθνών για τους ηλικιωμένους θα είναι η ανακοίνωση με τίτλο "Προς μια Ευρώπη όλων των ηλικιών" η οποία θα επικεντρώσει την προσοχή στο γήρας και τα θέματα που αφορούν τους ηλικιωμένους το 1999 και εξής. Αυτή η ανακοίνωση που πρόκειται να εγκριθεί στα τέλη Μαρτίου 1999 θα περιέχει σύντομη ανάλυση του χαρακτήρα της δημογραφικής πρόκλησης που αντιμετωπίζει η Κοινότητα και θα περιγράφει σε γενικές γραμμές τη στρατηγική για δραστήρια γηρατειά ως πιθανή απάντηση.

Εκτός από αυτή την ανακοίνωση η Επιτροπή έχει συμμετάσχει σε ορισμένες εκδηλώσεις για να εορτάσει το διεθνές έτος των Ηνωμένων Εθνών και έχει οργανώσει από κοινού με την αυστριακή προεδρία του Συμβουλίου στη Βιέννη στις 12-13 Οκτωβρίου ένα συμπόσιο με τίτλο "Μια κοινωνία για όλες τις ηλικίες". Ένα συνέδριο από κοινού με τη φινλανδική προεδρία του Συμβουλίου με θέμα "Η ανεξάρτητη διαβίωση των ηλικιωμένων" θα διοργανωθεί στις 6 και 7 Οκτωβρίου 1999, ύστερα από το οποίο η Επιτροπή θα διοργανώσει συνέδριο για να σηματοδοτήσει το τέλος του διεθνούς έτους το Νοέμβριο του 1999.

Όσον αφορά την οικονομική ενίσχυση, 11 σχέδια με θέμα την ανταλλαγή εμπειρίας και τη διάδοση πληροφοριών σχετικά με την προώθηση μιας κοινωνίας για όλες τις ηλικίες υποστηρίχθηκαν στο πλαίσιο της πρόσκλησης υποβολής προτάσεων για προπαρασκευαστικές ενέργειες στον τομέα του κοινωνικού αποκλεισμού που δημοσίευσε η Επιτροπή το 1998 (γραμμές του προϋπολογισμού B3-4101, B3-4102 και B3-4116).

Η Επιτροπή προτίθεται να δημοσιεύσει πρόσκληση υποβολής προτάσεων την άνοιξη του 1999 για τη γραμμή του προϋπολογισμού B3-4111 (προπαρασκευαστικά μέτρα για την καταπολέμηση και την πρόληψη των διακρίσεων). Σύμφωνα με το σχόλιο του προϋπολογισμού για αυτή τη γραμμή μπορεί να δοθεί ενίσχυση για ενέργειες που θα υλοποιηθούν στο πλαίσιο του διεθνούς έτους των Ηνωμένων Εθνών για τους ηλικιωμένους; επίσης θα ληφθούν μέτρα για την ενθάρρυνση της συνεργασίας και της μεταφοράς της ορθής πρακτικής σε θέματα καταπολέμησης διακρίσεων με βάση την ηλικία και μέτρα για την προώθηση της πλήρους ιδιότητας του πολίτη, της συμμετοχής και των ίσων ευκαιριών για ηλικιωμένους.

Επιπλέον η Επιτροπή δήλωσε στο πρόγραμμα κοινωνικής δράσης της 1998-2000(1) την πρόθεσή της να διερευνήσει τις νέες προοπτικές για δράση που άνοιξαν τα άρθρα 13 και 137 της συνθήκης του Άμστερνταμ, συμπεριλαμβανομένης της δυνατότητας να προταθούν προγράμματα πλαίσια για την καταπολέμηση των διακρίσεων και του κοινωνικού αποκλεισμού. Η Επιτροπή ετοιμάζει προτάσεις για αυτό το σκοπό και θα εξασφαλίσει ότι αυτές οι προτάσεις λαμβάνουν ορθά υπόψη τα θέματα του γήρατος και των ηλικιωμένων.

(1) COM(98)259 τελικό.